Á̱ghyang á̱tuk,
a̱gwak lyen doka Musa a̱ghyang si̱ doot a̱ yong a̱ si̱ kwan a̱ tya̱ra̱m Yesu ma̱ng lyip huni nyia̱,
“A̱tyu tyiet,
yihwa n na nyia̱,
n shya̱ swuan sang sangba̱p ji?”
Yesu si̱ nwuak gu shim ma̱ng lyip nyia̱,
“A̱lyiat A̱gwaza nang Musa ku lyuut a̱ni hyia̱ ni wa?
A fang A̱lyiat A̱gwaza na fang hu nini wa?”
A̱gwak lyen doka wu si̱ nyia̱,
“Musa lyuut nyia̱,
‘Ku yet ta hwa a chat A̱gwaza,
a̱ yet A̱tyoli ang a̱ni,
ma̱ng fwuo nyiung,
ma̱ng a̱mgba̱m swuan ang ji,
ma̱ng a̱mgba̱m chet ang hu,
ma̱ng a̱mgba̱m a̱di̱dam ang wu.
A bu chat a̱kpa̱ndang swat ang wu ma̱nang a nchat a̱pyia̱ ang a̱ni.’ ”
Yesu si̱ nyia̱ ma̱ng a̱nggu a̱ni,
“A nwuak shim hu cha̱chaat.
Nat a nyia̱ a̱nia;
a na shya̱ swuan sang sangba̱p!”
A̱gwak lyen doká Musa wu ku chat a̱ tak nang gu ngyet a̱tsotswat a̱yin.
Mat a̱nia,
a̱ si̱ bu lyip Yesu nyia̱,
“Ka̱ a̱nia wa,
a̱nyan wa yet a̱kpa̱ndang swat nung wu?”
Huhwa Yesu si̱ nwuak gu shim di̱ kidee nyia̱,
“A̱tyu A̱yahudawa a̱ghyang ku shya̱ da̱ a̱chyet,
a̱ neet Urusha̱lima a̱ naat Yeriko.
A̱wot á̱niet á̱tsaai si̱ fwun gu di̱n vak!
Ba̱ si̱ ta̱bat gu.
Ba̱ si̱ ya̱kpa̱i a̱yaatoot nggu ba á̱ turung mi̱ vam nggu hu nang ba̱ sam.
Ba̱ si̱ tsot gu á̱ mat a̱kwonu a̱khwu da̱ a̱beam nvak ka.
Ba̱ si̱ nkat.
“Pris a̱ghyang si̱ kai vak a̱hwa.
A̱wot nang gu ndi a̱tyu nang á̱ tsot á̱ mat nang gu myian da̱ a̱beam vak ka a̱ni,
a̱ si̱ teap da̱ a̱beam.
A̱ si̱ ghwon ngguu.
Ma a̱nia wa,
a̱tyu A̱li̱viyawa a̱ nyia̱ ta̱m Mali Nwuat Za̱nang A̱gwaza a̱ni;
si̱ ma neet,
a̱ si̱ li ngguu nang gu myian di̱n vak hu.
Nggu meang,
a̱ si̱ teap da̱ a̱beam.
A̱ si̱ swak a̱ nkat.
“A̱jawa a̱tyu A̱sa̱mariyawa a̱ghyang,
á̱niet nang A̱yahudawa ba jhyuai a̱ni,
si̱ kai vak hu a̱ neet.
Nang gu ndi a̱tyu nang á̱niet á̱tsaai ba tsot a̱ni,
a̱ si̱ fa̱k kunak gu.
A̱ si̱ shyei a̱ nat kpa̱mkpaan ma̱ng a̱nggu.
A̱ si̱ mun nggu a̱fi̱fa̱t ba ma̱ng a̱myia̱ za̱itun ma̱ng a̱sa̱khwot a̱na̱p.
A̱wot a̱ si̱ la̱p gu a̱fi̱fa̱t ba.
A̱jawa gu si̱ kyiak a̱tyu nang á̱niet á̱tsaai ba tsot a̱ni a̱ sak da̱ a̱ka̱za̱nki nggu ka;
a̱ si̱ nat ma̱ng a̱nggu ma̱ a̱chya̱ khwat á̱nietchen.
A̱ si̱ chok gu a̱ja.
A̱tyu A̱sa̱mariyawa wu si̱ kwai a̱gbaat a̱nyiung ma̱ng a̱nggu.
Da̱ a̱tsotson tat ka,
a̱ si̱ nwuak a̱tyu chok a̱chya̱ wu kurum nta̱m mam feang,
a̱ si̱ nyia̱,
‘Ma̱sa̱kut chok nung ngguu.
Jen nang n na mbwuok mbai a̱ni,
n na mbeang ang kurum di̱ kyang nang a hyat da̱ nggu a̱ni.’
“Nang Yesu ntyak shei kidee jini a̱ni,
huhwa gu si̱ lyip a̱gwak lyen doká wu,
‘Da̱ li ang hu,
a̱nyan wa mami á̱niet a̱tat a̱bya yet a̱kpa̱ndang swat a̱tyu nang á̱niet á̱tsaai ba tsot a̱ni?’ ”
A̱gwak lyen doká wu si̱ nwuak Yesu shim nyia̱,
“A̱tyu a̱ fa̱k kunak gu a̱ si̱ beang gu a̱ni;
nggu wa.”
A̱jawa Yesu si̱ nyia̱,
“A̱tsak a̱lyiat,
a nwuak shim hu cha̱chaat.
Nwan,
da̱ nat a nyia̱ a̱nia.”